DA Den Europæiske Unions Tidende C 422/1

Resumé af resultaterne af Revisionsrettens årlige revision af Den Europæiske Unions fællesforetagender i 2014

(2015/C 422/01)

INDHOLD

Punkt Side Indledning 1-7 2 Oplysninger til underbygning af Rettens erklæringer 8-11 3 Resultaterne af revisionen 12-24 3 Erklæringerne om regnskabernes rigtighed 12 3 Erklæringerne om lovligheden og den formelle rigtighed af de transaktioner, der ligger til grund for regnskabet 13-15 3 Supplerende oplysninger om EU's bidrag til omkostningerne til ITER-projektet 16 4 Bemærkninger, der ikke drager Rettens erklæringer i tvivl 17-22 4 Den budgetmæssige og økonomiske forvaltning 18 4 Interne kontroller 19-20 5 Overvågning og rapportering af projekternes forskningsresultater 21 5 Kommissionens anden foreløbige evaluering 22 5 Konklusioner 23-24 5 BILAG I — Fællesforetagendernes indtægter (budgetoverslag, fastlagte fordringer og modtagne beløb) og stillingsfortegnelser 6 BILAG II — Rettens bemærkninger i 2014 8

INDLEDNING

1. I overensstemmelse med artikel 287 i traktaten om Den Europæiske Unions funktionsmåde har Retten revideret årsregnskabet for det regnskabsår, der afsluttedes den 31. december 2014, og efterprøvet lovligheden og den formelle rigtighed af de underliggende transaktioner for følgende otte EU-fællesforetagender inden for forskning (1): — Fusion for Energy — F4E (ITER) — fusionsenergiudvikling — Clean Sky — rene lufttransportteknologier — Artemis — indlejrede computersystemer (2) — IMI — initiativet om innovative lægemidler — ENIAC — nanoelektronik (3) — BCB — brændselsceller og brint — SESAR — forskning i lufttrafikstyring i det fælles europæiske luftrum — ECSEL — elektronikkomponenter og -systemer (4).

2. Ud over Den Europæiske Union (repræsenteret ved Kommissionen) kan forskellige offentlige og private partnere, der bidrager til finansieringen af fællesforetagendernes aktiviteter, være medlemmer af disse. Fællesforetagenderne følger enten en topartsmodel med deltagelse af Europa-Kommissionen og erhvervslivet eller en trepartsmodel, hvor medlemsstaterne også deltager (5). Fællesforetagender spiller en vigtig rolle i gennemførelsen af forskningspolitikken på særlige områder.

3. Som i de foregående år har Retten efterprøvet transaktionernes lovlighed og formelle rigtighed. 2014 er imidlertid det første år, hvor årsregnskaberne for to fællesforetagender (Fusion for Energy — F4E (ITER) og SESAR) er blevet efterprøvet af en uafhængig ekstern revisor (et revisionsfirma) i overensstemmelse med artikel 208, stk. 4, i EU's finansforordning og artikel 107, stk. 1, i den nye rammefinansforordning for agenturerne og de øvrige organer. I forbindelse med udarbejdelsen af sine erklæringer om disse regnskaber tog Retten det revisionsarbejde, der var udført af de uafhængige eksterne revisorer, og de foranstaltninger, der var truffet som reaktion på revisorernes konklusioner, med i betragtning. For de øvrige fællesforetagenders vedkommende udførte Retten sin egen revision af årsregnskabet.

4. Dette resumé giver en oversigt over resultaterne af Rettens årlige revision af fællesforetagenderne i regnskabsåret 2014. Det har til formål at gøre det nemmere at analysere og sammenligne Rettens særlige beretninger om fællesforetagendernes årsregnskaber for 2014. Rettens erklæringer og bemærkninger samt fællesforetagendernes svar kan findes i de offentliggjorte særlige årsberetninger. Dette resumé er ikke en revisionsberetning eller en revisionserklæring.

5. Fællesforetagendernes samlede budgetterede indtægter i 2014 (6) beløb sig til 1,9 milliarder euro (2013: 2,2 milliarder euro), eller 1,6 % af EU's almindelige budget for 2014 (2013: 1,7 %). Af de modtagne beløb kom 1 224 millioner euro (2013: 686 millioner euro) fra EU's almindelige budget, og 204 millioner euro (2013: 134 millioner euro) fra partnere fra erhvervslivet og fra fællesforetagendernes medlemmer. Stigningen i Kommissionens og ITER-værtsstatens bidrag til F4E i 2014 forklarer hovedparten af den konstaterede forhøjelse af de modtagne beløb.

6. Fællesforetagenderne beskæftiger 432 (2013: 414) fastansatte og midlertidigt ansatte medarbejdere, eller under 1 % af det samlede antal EU-ansatte på EU's almindelige budget (for detaljerede oplysninger jf. bilag I).

7. Den finansielle risiko, fællesforetagenderne er forbundet med, er begrænset sammenlignet med det samlede EU-budget, men den omdømmemæssige risiko for Unionen er høj: De er et centralt værktøj til gennemførelse af EU's forskningsstrategi, og deres karakter af offentlig-private partnerskaber gør dem yderst synlige blandt de erhvervssektorer, de samarbejder med.

OPLYSNINGER TIL UNDERBYGNING AF RETTENS ERKLÆRINGER

8. For så vidt angår de to fællesforetagender, som blev revideret af en uafhængig ekstern revisor, gennemgik Retten revisionsfirmaernes arbejde i overensstemmelse med internationale revisionsstandarder. Retten tog revisionsfirmaernes arbejde med i betragtning under udarbejdelsen af den erklæring om regnskabernes rigtighed, som Retten afgiver i de særlige årsberetninger (RAS'erne).

9. Retten har tilstrækkelig sikkerhed for, at den kan basere sine egne revisionserklæringer om regnskabernes rigtighed på de private revisionsfirmaers arbejde.

10. For så vidt angår efterprøvelsen af transaktionernes lovlighed og formelle rigtighed, som Retten stadig er eneansvarlig for, har Retten valgt en metode, som omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller í overvågnings- og kontrolsystemerne. Dette suppleres med bevis opnået fra arbejde udført af andre revisorer og en analyse af ledelsens udtalelser og af de årlige aktivitetsrapporter. Under revisionen i 2014 blev der fortsat lagt særlig vægt på efterfølgende revisioner.

11. For de sidste seks fællesforetagenders vedkommende efterprøvede Retten fortsat både de underliggende transaktioners lovlighed og formelle rigtighed og regnskabernes rigtighed.

RESULTATERNE AF REVISIONEN

Erklæringerne om regnskabernes rigtighed

12. Alle fællesforetagendernes endelige regnskaber giver i alt væsentligt et retvisende billede af deres finansielle stilling pr. 31. december 2014 samt af resultaterne af deres transaktioner og pengestrømme i det afsluttede regnskabsår, i overensstemmelse med de gældende finansielle bestemmelser og de regnskabsregler, Kommissionens regnskabsfører har fastlagt.

Erklæringerne om lovligheden og den formelle rigtighed af de transaktioner, der ligger til grund for regnskabet

13. For så vidt angår fem af de otte fællesforetagender (F4E, Clean Sky, BCB, IMI og SESAR) er det Rettens opfattelse, at de transaktioner, der ligger til grund for årsregnskabet for det regnskabsår, der afsluttedes den 31. december 2014, i alt væsentligt var lovlige og formelt rigtige.

14. Med hensyn til fællesforetagenderne Artemis og ENIAC blev revisionen af projekternes omkostningsanmeldelser delegeret til de nationale finansieringsmyndigheder i medfør af de gældende administrative aftaler. Artemis og ENIAC modtog revisionsberetninger fra de nationale finansieringsmyndigheder, men vurderede ikke systematisk kvaliteten af disse revisioner. Retten vurderede tre nationale finansieringsmyndigheders revisionsstrategier, herunder deres revisionsberetninger. De metoder, der blev anvendt, gjorde det hverken muligt for fællesforetagenderne at beregne en pålidelig vægtet fejlforekomst eller restfejlforekomsten. Som følge heraf konkluderede Retten, at det på grundlag af de oplysninger, der foreligger om gennemførelsen af fællesforetagenderne Artemis' og ENIAC's strategi for efterfølgende revision, ikke er muligt at konkludere, om dette centrale redskab fungerer effektivt (7), og Retten afgav en revisionserklæring med forbehold (8).

15. Fællesforetagendet ECSEL har overtaget fællesforetagenderne Artemis' og ENIAC's projekter. De administrative aftaler, som fællesforetagenderne Artemis og ENIAC har indgået med de nationale finansieringsmyndigheder i medlemsstaterne, finder stadig anvendelse efter sammenlægningen i fællesforetagendet ECSEL (9). Som følge af det forhold, der er nævnt i punkt 14, afgav Retten også en erklæring med forbehold for ECSEL om projekter iværksat af Artemis og ENIAC.

Supplerende oplysninger om EU's bidrag til omkostningerne til ITER-projektet (10)

16. Med hensyn til F4E fastsatte Rådet i 2010 værdien af EU's bidrag til ITER's byggefase til 6,6 milliarder euro (11). Der er stor risiko for, at dette beløb vil stige, navnlig på grund af ændringer med hensyn til fastlæggelsen af projektleverancer og på grund af den nuværende tidsplan, der anses for at være urealistisk. Det seneste overslag over underskuddet frem til slutningen af projektets byggefase er 428 millioner euro. Da revisionen fandt sted (marts 2015), anslog fællesforetagendet forsinkelsen i projektets byggefase til mindst 43 måneder. I relation til disse risici er fællesforetagendet i gang med at udvikle et system til regelmæssig overvågning af omkostningsafvigelser på kontraktniveau, men har endnu ikke ajourført værdiansættelsen af fællesforetagendets bidrag til ITER-projektet efter byggefasens afslutning. Fællesforetagendet arbejder dog for tiden på at gennemføre en handlingsplan for at tackle de væsentligste af de begrænsninger, der indvirker på udviklingen af projektet.

Bemærkninger, der ikke drager Rettens erklæringer i tvivl

17. Retten fremsatte i alt 55 bemærkninger (2013: 55) om fællesforetagenderne, hvori den fremhævede vigtige forhold. I bilag II gives en oversigt over disse bemærkninger. De hyppigst forekommende bemærkninger gengives i det følgende.

Den budgetmæssige og økonomiske forvaltning

18. Bemærkningerne under denne overskrift har fokus på tre områder: — budgetgennemførelsen: Budgetgennemførelsesgraden for forpligtelsesbevillingerne var på mellem 90 % og 100 % (bortset fra for Artemis' og ENIAC's vedkommende, hvor den var på mellem 38 % og 43 %, hvilket afspejler gennemførelsen over 6 måneder af bevillinger, der er vedtaget for et helt år), og budgetgennemførelsesgraden for budgetbevillingerne var på mellem 74 % og 100 %. Sidstnævnte beløber sig til 74 % for BCB og IMI og til 80 % for SESAR og skyldes hovedsagelig forsinkelser i forbindelse med finansieringen af projekter — indkaldelser af forslag og gennemførelse af projekter: For så vidt angår Artemis udgjorde den endelige andel af de bevillinger, der var indgået forpligtelser for til indkaldelser af forslag, kun 48 % (49 % pr. 31. december 2013) af det samlede budget, der var disponibelt til dækning af aktionsudgifter i fællesforetagendets samlede varighed, mens de øvrige fællesforetagender nåede op på mellem 90 % og 100 %. — Institutionerne og organerne skal hvert år udarbejde en beretning om den budgetmæssige og økonomiske forvaltning (12). De oplysninger, fællesforetagenderne afgav i denne beretning, var ikke harmoniserede og var ofte ufuldstændige. Der er behov for vejledning fra Kommissionen med hensyn til beretningens karakter og indhold.

Interne kontroller

19. Efterfølgende revisioner er et centralt redskab, som fællesforetagenderne anvender til at sikre, at de omkostninger, støttemodtagerne og/eller partnerne har anmeldt, er støtteberettigede og nøjagtige. Bortset fra ECSEL (13) har alle fællesforetagenderne vedtaget en strategi for efterfølgende revision, og fem har udliciteret gennemførelsen af efterfølgende revisioner til uafhængige eksterne revisionsfirmaer. I tre tilfælde (jf. punkt 14 og 15) afgav Retten en revisionserklæring med forbehold, fordi gennemførelsen af strategien for efterfølgende revision var mangelfuld.

20. For F4E's vedkommende noterer Retten, at der er sket væsentlige fremskridt, selv om fællesforetagendet stadig var i gang med at behandle en række centrale foranstaltninger, da revisionen fandt sted (marts 2015). Det er stadig nødvendigt at styrke konkurrenceaspektet ved de offentlige indkøbsprocedurer, der er af afgørende betydning for F4E's gennemførelse af ITER. For så vidt angår tilskud blev der — som i 2013 og 2012 — i gennemsnit modtaget ét forslag pr. indkaldelse.

Overvågning og rapportering af projekternes forskningsresultater

21. Overvågningen og rapporteringen af forskningsresultater er fastlagt i syvende rammeprogram (RP7), der etablerer et overvågnings- og rapporteringssystem, der omfatter beskyttelse, formidling og overførsel af forskningsresultater. I de tilskudsaftaler, der er indgået med medlemmer og andre modtagere, har fællesforetagenderne indføjet specifikke bestemmelser om intellektuelle ejendomsrettigheder og formidling af forskningsaktiviteter og -resultater. Fællesforetagenderne fører tilsyn med gennemførelsen af disse regler på forskellige stadier af de finansierede projekter, og der er sket væsentlige fremskridt i 2014. Med henblik på at opfylde kravene i Horisont 2020 og bedre bidrage til formidlingen af forskningsresultater under RP7 bør samarbejdet mellem fællesforetagenderne og Kommissionen udvikles så meget som muligt, specielt med hensyn til yderligere at integrere nogle af fællesforetagendernes data i Kommissionens systemer.

Kommissionens anden foreløbige evaluering

22. Kommissionens anden foreløbige evaluering blev gennemført i 2013 og begyndelsen af 2014. Den vurderede alle fællesforetagenderne (med undtagelse af F4E) med hensyn til relevans, produktivitet, effektivitet og forskningskvalitet. Alle fællesforetagenderne var ved at gennemføre de handlingsplaner, der blev vedtaget som resultat af rapporterne.

KONKLUSIONER

23. Alle fællesforetagendernes regnskaber for 2014 var rigtige, men tre af dem fik en erklæring med forbehold med hensyn til de underliggende transaktioners lovlighed og formelle rigtighed.

24. Procedurerne kan forbedres, navnlig implementeringen af strategien for efterfølgende revision, samarbejdet med Kommissionen med hensyn til integrering af forskningsresultaterne og, for så vidt angår F4E, de mekanismer, der anvendes til omkostningskontrol.

(1) Der blev oprettet to fællesforetagender i 2014: fællesforetagendet BBI (fællesforetagendet for biobaserede industrier) og fællesforetagendet Shift2Rail. Da disse fællesforetagender ikke havde opnået finansiel autonomi i forhold til Kommissionen i 2014, reviderede Retten ikke deres årsregnskaber.

(2) Den 27. juni 2014 blev Artemis lagt sammen med fællesforetagendet ENIAC, og fællesforetagendet ECSEL blev oprettet. Som følge af fusionen dækker Rettens revision af fællesforetagendet Artemis perioden fra 1. januar til 26. juni 2014.

(3) Den 27. juni 2014 blev ENIAC lagt sammen med fællesforetagendet Artemis og fællesforetagendet ECSEL blev oprettet. Som følge af fusionen dækker Rettens revision af fællesforetagendet ENIAC perioden fra 1. januar til 26. juni 2014.

(4) Fællesforetagendet ECSEL erstatter og efterfølger fællesforetagenderne ENIAC og Artemis, som officielt blev lukket den 26. juni 2014. Rettens revision af fællesforetagendet ECSEL dækker derfor perioden fra 27. juni til 31. december 2014.

(5) Topartsmodellen anvendes for Clean Sky, IMI, BCB og SESAR, og trepartsmodellen for Artemis, ENIAC and ECSEL. Medlemmerne af fællesforetagendet Fusion for Energy F4E (ITER) er Euratom, repræsenteret ved Europa-Kommissionen, Euratoms medlemsstater og andre lande, som har indgået samarbejdsaftaler med Euratom inden for kontrolleret termonuklear fusion, og som har ytret ønske om at blive medlemmer (pr. 31. december 2014: Schweiz).

(6) De budgetterede indtægter udgør forpligtelsesbevillingerne (det endelige budget).

(7) Som reaktion på denne erklæring med forbehold, iværksatte Artemis og ENIAC i 2014 en fælles handlingsplan, hvori indgår besøg hos de nationale finansieringsmyndigheder og en undersøgelse af deres systemer.

(8) Retten afgiver en erklæring med forbehold, når revisor har opnået tilstrækkeligt og egnet revisionsbevis og konkluderer, at fejlinformation eller tilfælde af manglende overholdelse er væsentlige, men ikke gennemgribende, for årsregnskabet eller de underliggende transaktioner. Retten afgiver også en erklæring med forbehold, når revisor ikke er i stand til at opnå tilstrækkeligt og egnet revisionsbevis, som erklæringen kan baseres på, og dette forholds mulige indvirkninger på årsregnskabet eller de underliggende transaktioner er væsentlige, men ikke gennemgribende (som beskrevet i punkt 14 og 15). Gennemgribende indvirkninger er indvirkninger, der efter revisors vurdering ikke er begrænset til specifikke elementer, regnskaber eller poster, eller, hvis de er begrænset hertil, udgør eller kunne udgøre en væsentlig andel af regnskabet.

(9) ECSEL gennemfører fortsat den fælles handlingsplan, Artemis og ENIAC iværksatte i 2014 som reaktion på denne erklæring med forbehold.

(10) Supplerende oplysninger anvendes til at henlede læsernes opmærksomhed på et forhold, der ikke i væsentlig grad er oplyst forkert i årsregnskabet, men som er så betydeligt, at det er afgørende for brugernes forståelse af regnskabet.

(11) Rådets konklusioner om status for ITER af 7. juli 2010 (ref. 11902/10).

(12) Artikel 142 i forordning (EU, Euratom) nr. 966/2012 (EUT L 298 af 26.10.2012, s. 1.), artikel 93 i Kommissionens delegerede forordning (EU) nr. 1271/2013 (EUT L 328 af 7.12.2013, s. 42.) og artikel 39 i Kommissionens delegerede forordning (EU) nr. 110/2014 (EUT L 38 af 7.2.2014, s. 2.).

(13) ECSEL har endnu ikke vedtaget en strategi for efterfølgende revision for sine egne projekter.

BILAG I Fællesforetagendernes indtægter (budgetoverslag, fastlagte fordringer og modtagne beløb) og stillingsfortegnelser FÆLLESFORETAGENDE Overordnet generaldirektorat Politikområde 2014 2013 Budgetterede indtægter (1) Fastlagte fordringer (2) Modtagne beløb (3) Stillingsfortegnelse (4) (5) Budgetterede indtægter (1) Fastlagte fordringer (2) Modtagne beløb (3) Stillingsfortegnelse (4) 1 ARTEMIS (indtil 26. juni 2014) GD CONNECT Forskning 2 2 24 000 8 63 193 2 0 1 00 000 (15) 3 2 6 43 708 3 2 6 47 545 2 0 1 23 350 15 2 CLEAN SKY GD for Forskning og Innovation Forskning 22 9 2 41 764 18 9 3 16 793 9 8 5 85 400 37 30 6 0 43 097 22 7 0 00 428 12 4 6 13 566 24 3 ENIAC (indtil 26. juni 2014) GD CONNECT Forskning 2 7 20 633 1 0 22 580 5 4 1 44 250 (15) 17 2 6 96 508 17 2 6 08 748 3 6 5 29 216 15 4 FUSION FOR ENERGY GD for Forskning og Innovation Forskning 1 16 8 8 25 456 1 16 8 8 25 456 72 0 9 17 805 262 1 29 7 0 13 166 1 29 6 9 52 709 24 5 0 02 495 262 5 BRÆNDSELSCELLER OG BRINT — BCB GD for Forskning og Innovation Forskning 11 2 9 19 000 10 8 3 84 000 6 9 3 79 993 26 7 4 4 82 039 7 3 6 72 484 5 6 3 93 265 20 6 INITIATIVET OM INNOVATIVE LÆGEMIDLER — IMI GD for Forskning og Innovation Forskning 22 3 2 94 603 20 7 4 33 859 16 5 6 27 993 37 25 5 7 15 919 25 4 4 35 104 12 5 8 29 159 36 7 SESAR GD MOVE Forskning 1 3 1 19 600 1 3 0 46 425 9 4 7 53 384 42 8 4 2 22 608 6 4 0 66 631 7 7 5 35 515 42 8 ECSEL (fra 27. juni 2014) GD CONNECT Forskning 15 8 2 45 086 15 8 3 18 481 4 60 000 28 Ikke relevant Ikke relevant Ikke relevant Ikke relevant I alt 1 91 0 5 90 142 1 84 7 2 10 787 1 22 3 9 67 872 432 2 22 2 8 17 045 2 12 1 3 82 649 68 6 0 26 566 414 (1) De budgetterede indtægter svarer til forpligtelsesbevillingerne (endeligt budget). (2) De fastlagte fordringer svarer til de godkendte forpligtelser. (3) De modtagne beløb er Europa-Kommissionens bidrag i kontanter i årets løb. (4) Endeligt budget. (5) Artemis og ENIAC blev lagt sammen i ECSEL den 27. juni 2014. Deres tilsammen 30 stillinger blev omdannet til 28 stillinger i ECSEL. Det samlede antal stillinger pr. 31. december 2014 er dermed 432.